Елена Митова, Снежана и Теменужка Механджийска от Благоевград подкрепиха Лалка Бенгюзова на представянето на книгите й за петричката пророчица
Учителката по английски език Лили Тренова предложи в дома на Ванга в Петрич да се съхраняват всички написани за нея книги, а Магдалена Гашева рецитира прочувствено стихотворение   Елена Митова, Снежана и Теменужка Механджийска от Благоевград отпътуваха за Петрич, за да присъстват на представянето на последните две книги на Лалка Бенгюзова „Ванга в народната памет“. С гостите от македонския град Струмица, които се отзоваха с удоволствие на поканата, благоевградчанки и група санданчани дори имаха време да седнат на кафе в центъра на Петрич. Срещата бе много приятна и вълнуваща, изпълнена с най-добри спомени и чувства, споделиха санданчани. Имаше много теми за разговори с Фимка Михайлова и проф. Иван Котев от Струмица. На срещата в заведение в центъра на Петрич присъстваха интелектуалци от Петрич, между които Магдалена Шумарова, Катя Кирянова, Магдалина Гашева, Лили Тренова, зам.-кметът Илияна Попова, а водеща бе Бистра Таракова. Освен гостите от Македония имаше и много ученици от гимназията, заедно със своите учители, които с голям интерес слушаха спомените за Ванга, която е виждала невидимото за другите, в миналото, настоящето и бъдещето, и така помагала на хиляди хора в нужда. Особено вълнуващи бяха разказите на Катя Кирянова, Фимка Михайлова и Иван Котев. Учителката по английски език Лили Тренова предложи в дома на Ванга в Петрич да се съхраняват всички книги за нея и така тази всеотдайна жена да остане за поколенията, а Магдалена Гашева рецитира прочувствено стихотворение. Лалка Бенгюзова освен топли думи и благодарности за автентичните спомени на разказвачите получи и много букети цветя.